Katslagting: Man vrygelaat weens ‘gebrek aan bewyse’Een van die katte wat deur die vermeende katslagter doodgemaak is. (Foto: Verskaf) ŉ Man wat die naweek ondervra is in verband met ŉ ondersoek na die gewelddadige slagting van minstens 42 katte in die Manenberg-omgewing is vrygelaat. Maroela Media het vroeër berig al die dooie katte wat tot dusver gevind is, se mae is oopgesny en die ingewande is langs die oorskot geplaas. AO Joseph Swartbooi, polisiewoordvoerder in die Wes-Kaap, sê die 40-jarige man is Vrydag ondervra en laat dieselfde aand vrygelaat weens ŉ gebrek aan bewyse om hom met die misdade te verbind. Allan Perrins, woordvoerder van die organisasie se Philippi-tak in Kaapstad, sê hoewel hulle teleurgesteld is deur die jongste wending, is hulle “nie verslaan nie”. Geen nuwe slagtings op die grusame manier wat die afgelope ruk gesien is, is sedert verlede Maandag aangemeld nie. Hoewel ander voorvalle van katte wat doodgemaak is wel aangemeld is, word dit tans nie met die spesifieke ondersoek verbind nie. “Die feit dat die doodmaak van katte op hierdie manier gestaak is, is reeds ŉ oorwinning,” sê Perrins. Twee honde wat aan die man behoort en wat moontlik gebruik is om die katte dood te maak, ŉ Amerikaanse veghond-kruising en ŉ korthaarterriër-kruising, is verlede week reeds deur die Dierewelsynsvereniging gevang. Albei honde ontvang steeds behandeling vir verskeie kwale. “Die man [wat ondervra is] is ontneem van sy honde en die diere is in ons sorg geplaas. Dit is ook ŉ oorwinning vir dierewelsyn.” Perrins sê die saak was uit die staanspoor uniek. Hulle het dus glad nie verwag dat dit maklik sou wees om die skuldige aan te keer nie. “Die inwoners en katte van Manenberg kan ten minste snags nou effens rustiger slaap omdat een manier om die katte dood te maak, uit die weg geruim is. “Ons is uiters hoopvol dat ons diegene wat hierdie gruweldade pleeg, sal laat boet.”